14-jarige verkragter wil grondwethof nader oor seksregisterŉ 14-jarige verkragter gaan die konstitusionele hof nader om te probeer keer dat sy naam in die register vir seksuele oortreders opgeneem word, berig die Sunday Independent. Volgens die berig is die seun in Augustus verlede jaar skuldig bevind aan die verkragting van drie seuns, waarvan twee slegs ses en sewe jaar oud was. Sy vonnis is om vir vyf jaar by die Eureka Jeugsentrum in Rawsonville te bly. Hy is ook vroeër skuldig bevind aan aanranding nadat hy ŉ 12-jarige meisie met ŉ mes gesteek het. Die Sunday Independent berig dat die seun reeds in sy appèl in die Wes-Kaapse hooggeregshof geslaag het om die gedeelte van die Wysigingswet op die Strafreg, wat magtig dat sy naam in die register opgeneem word, ongrondwetlik verklaar word. Daar is bevind dat dié gedeelte van die wet ongrondwetlik is aangesien dit nie die howe toelaat om te besluit of ŉ persoon se naam in die register opgeteken moet word nadat die persoon toegelaat is om ŉ voorlegging te maak nie. Die seun wil nou die bevel van die Wes-Kaapse hooggeregshof in die konstitusionele hof bekragtig. Die saak sal in Februarie aangehoor word.